Chiri killakuna paktashkan uras Jerusalén llaktapi shuk tantarina tiyarka.
Tantarishka kahurkakuna kushikushpa yuyarinankunapa Yaya Diospa wasinta kuntrankuna ñawpa urmachishkankunamanta kuti alichashkankunata.
Jesuspas Jerusalenpi kahurka.
Yaya Diospa wasinpimi karka punku mayanpi Salomón shutiyu wasipi.
Chiri kashpan chaypi puririrka.
Chaypi apunchikuna payta muyukta shayarishpankuna tapurkakuna:
¿Imaraykuta mana kuskata rimankichu pimi kanki?
Yaya Diospa Kachashkan Kishpichik kashpaykika ñukanchita kuskata rimay.
Jesuska paykunata aynirka:
Ñami kankunata rimashkani,
manami kiriwankichichu.
Yayayni atun yachayninta kuwashkanrayku rurahushkaynikunata rikushpaykichi atipankichi yachanata pimi kani.
Kankuna mana munankichichu kiriwanata,
mana obehaynikuna kashkaykichirayku.
Obehaynikunaka shiminita riksinahun.
Ñukapas paykunata riksinimi.
Paykunata kayashpayni katiwanahun.
Ñuka paykunata Yaya Dioswa mana tukurik kawsayta kuni.
Manami rinkakunachu ñukamanta anchurishka wiñaypa parisinankunapa.
Nima pi atipanchu ñukapi kirikkunata kichuwanata.
Yayayni paykunata kuwashka.
Nima pi paytaka atipanchu kichunata tukuymanta ashwan atun yachayyu kashkanrayku.
Ñukapas Yayayniwa tukuypi shuk yuyayllawa parihu yachayyu kanchi.
Chasna Jesús rimashpan kutikashka apunchikunaka rumikunata apirkakuna payta tuksishpa wañuchinankunapa.
Chasna wañuchinayahushkankunapi Jesuska paykunata rimarka:
Kankuna rikushkankichi Yayaynipa yachayninwa alikunata rurashkaynita.
¿Maykan chay ali rurashkaynikunamantata wañuchinayawankichi?
Chaypi apunchikunaka aynirkakuna:
Manami kanta rumiwa wañuchinayahunchichu alita rurashkaykimanta.
Kanta wañuchinayahunchimi runa kashpaykitata Yaya Diosmi kani nishpa rimashkaykirayku.
Chasna tukuy runakunamanta pasa Yaya Diosshina kanayashpaykimi kanta wañuchinayahunchi.
Chaypi Jesuska aynirka:
Alita yuyariychi yachakushkaykichi ñawpa Yaya Diospa killkachishkanta.
Chay killkachishkanpi apunchikuna wañuta kasna nin:
Kankunata rimani ñukashina dioskuna kanaykichita.
Yaya Dios kikin chasna rimashpan nima pi atipanchu rimanata mana ali kananta.
Chay runakunamanta akllashkan apukuna wañuta rimarka payshina kanankunata.
Ñuka paykunamanta pasa kani Yayayni Dios ñukallata akllashkanrayku kay allpama kachawananpa tukuy munashkanta paktachinaynipa.
Runakunamanta akllashkan apunchikuna wañuta rimashpan payshina kanankunata,
ashwan atipani ñuka rimanata Yaya Diospa Wawanmi kani nishpa.
¿Imaraykuta chasna rimashpayni piñariwankichi millaypata rimanki nishpa?
Yayaynipa kamachiwashkanta mana rurashpaynika chay uras shuti ama kiriwaychichu Yayayni Diospa kachashkan kanaynita.
Yayayni Diosmanta kani rimashpayni mana kiriwashpaykichipas Yayaynipa kamachishkanta rurashkaynita rikushpaykichi kiriwaychi Yaya Diospa kachashkan kanaynita.
Chasna rikushkaykichirayku kiriwaychi yachanaykichipa ñuka Yayayniwa,
Yayayni ñukawa shuk yuyayllawa kahushkanchita.
Chasna rimashpan Jesusta kutikashka apinayarkakuna.
Chaypi paykunamanta payka kishpimurka.
Chasna kishpishkanwasha Jordán yaku chimpama kutirka maypimi Juanka bawtisapayarka.
Chayllapi kiparirka.
Achka runakuna payta rikuk shamurkakuna.
Chaypi rimarkakuna paykunapura:
Juanka mana rurapayarkachu atun yachaywa nima ima uras rikushkanchikunata kay Jesusshina.
Chasna kashpanpas tukuy kay runamanta rimashkanka shutipami.
Chaypi achka runakuna Jesusta kirik tukurkakuna.